Official Journal L 118 , 19/05/2000 P. 0041 - 0043



Id-Direttiva2000/18/KE tal-Parlament Ewropew u tal-Kunsill tas-17 ta' April 2000 dwar il-ħtiġijiet minimi għall-eżami tal-konsulenti tas-sigurtà dwar it-trasport ta' merkanzija perikoluża bit-triq, bil-ferrovija jew bil-passaġġi fuq l-ilma interni IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunitajiet Ewropej, u b'mod partikolari l-Artikolu 75(1)(ċ) tiegħu, Wara li kkunsidraw il-proposta mill-Kummissjoni [1], Wara li kkunsidraw l-opinjoni tal-Kumitat Ekonomiku u Soċjali [2], Wara li kkonsultaw mal-Kumitat tar-Reġjuni, Jaġixxu bi qbil mal-proċedura li hemm referenza dwarha fl-Artikolu 251 tat-Trattat [3], (1) Billi t-titjib fis-sigurtà tat-trasport u l-protezzjoni ta' l-Ambjent, speċjalment fil-kuntest tat-trasport ta' merkanzija perikoluża bit-triq, bil-ferrovija u bil-passaġġi fuq l-ilma interni, huma suġġetti importanti, kif inhu l-element uman fl-operazzjoni tas-sigurtà ta' dawn il-modi ta' trasport. (2) Billi skond it-Termini tad-Direttiva tal-Kunsill 96/35/KE tat-3 ta' Ġunju 1996 dwar il-ħatra u l-kwalifika vokazzjonali tal-konsulenti tas-sigurtà għat-trasport ta' merkanzija perikoluża bit-triq, bil-ferrovija u bil-passaġġi fuq l-ilma interni [4], l-impriża kollha li l-attivitajiet tagħhom jinkludu t-trasport ta' merkanzija perikoluża, kif ukoll it-tagħbija u l-ħatt relatati ma dak it-tip ta' trasport, huma obligati jappontaw wieħed jew iżjed konsulenti tas-sigurtà. L-imsemmija Direttiva ma fihiex xi dispożizzjonijet iddettaljati immirati għall-armonizazzjoni tal-ħtiġijiet ta' l-eżami tal-konsulenti tas-sigurtà jew xi dispożizzjonijet applikabli għall-entitajiet ta' l-eżami. (3) Billi l-Istati Membri għandhom jistabbilixxu struttura minima komuni għall-eżami tal-konsulenti tas-sigurtà u l-kondizzjonijet għall-entitajiet ta' l-eżami biex jiggarantixxu ċertu livell ta' kwalità u biex jiffaċilitaw ir-rikonoxximent reċiproku taċ-ċertifikati KE tat-taħriġ. (4) Billi l-eżami tal-konsulenti tas-siġurtà għandu bħala minimu jinkludi test bil-miktub li jikkonsisti f'mistoqsijiet li jirrelataw għall-inqas mas-suġġetti elenkati fl-Anness II tad-Diretiva 96/35/KE u studju fuq każijiet li fihom il-kandidati jkunu jistgħu juru li huma għandhom l-abilita' biex iwettqu l-ħidmiet ta' konsulenti tas-sigurtà. (5) Billi l-Istati Membri jistgħu jipprovdu li l-kandidati li għandhom l-intenzjoni biex jaħdmu għall-impriżi li l-attivitajiet huma kkonċernati biss ma merkanzija perikoluża speċifiċi għandhom ikunu eżaminati biss fuq materji ta' suġġetti relatati ma' l-attivitajiet tagħhom. F'dan il-każ, iċ-ċertifikat KE tat-taħriġ għandu jindika b'mod ċar il-limiti tal-validità tiegħu. (6) Billi l-eżami organizzat mill-entitajiet ta' l-eżamijiet għandu jkun bla ħsara għall-approvazzjoni ta' l-awtoritajiet kompetenti ta' l-Istati Membri. L-Istati Membri għandhom jiddefinixxu l-kriterja applikabbli għall-entitajiet ta' l-eżamijiet għandha tkun teknikament kompetenti, ta' fiduċja u indipendenti. (7) Billi l-Istati Membri għandhom jgħinu lil xulxin fl-implementazzjoni ta' din id-Direttiva, ADOTTAW DIN ID-DIRETTIVA: IL-KAPITOLU I Skop u definizzjonijiet L-Artikolu 1 1. Din id-Diretiva tistabbilixxi l-ħtiġiet minimi għall-eżami meħtieġ biex ikun akkwistat iċ-ċertifikat KE tat-taħriġ bħala konsulent tas-sigurtà għat-trasport ta' merkanzija perikoluża li hemm provvediment dwarhom fid-Direttiva 96/35/KE. 2. L-Istati Membri għandhom jieħdu l-miżuri meħtieġa kollha biex jassiguraw li l-konsulenti tas-sigurtà għat-trasport ta' merkanzija perikoluża ikunu eżaminati b'tali mod li huma jissodisfaw dawn il-ħtiġijiet minimi. L-Artikolu 2 Għall-iskopijiet ta' din id-Direttiva: (a) "konsulent tas-sigurtà għat-trasport ta' merkanzija perikoluża", minn hawn 'il quddiem riferut bħala "konsulent", għandha tfisser kwalunkwe persuna speċifikata fl-Artikolu 2(b) tad-Direttiva 96/35/KE; (b) "merkanzija perikoluża" għandha tfisser merkanzija definita fl-Artikolu 2 tad-Direttiva 94/55/KE [5] u l-Artikolu 2 tad-Direttiva 96/49/KE [6]; (ċ) "impriża" għandha tfisser l-impriża speċifikata fl-Artikolu 2(a) tad-Direttiva 96/35/KE; (d) "eżami" għandu jfisser l-eżami speċifikat fl-Artikolu 5(2) tad-Direttiva 96/35/KE; (e) "entità ta' l-eżamijiet" għandha tfisser kwalunwe entità maħtura mill-awtoritajiet kompetenti ta' l-Istati Membri biex torganizza l-eżamijiet; (f) "ċertifikat KE" għandu jfisser iċ-ċertifikat stabbilit b'konformità mal-mudell mogħti fl-Anness III mad-Direttiva 96/35/KE. IL-KAPITOLU II L-Eżamijiet L-Artikolu 3 1. L-awtorità kompetenti jew l-entità ta' l-eżamijiet għandha torganizza l-eżami obbligatorju bil-miktub li hi tista' tissuplimenta b'eżami orali biex tivverifika jekk il-kandidati għandhomx il-livell neċessarju tat-tagħrif meħtieġ biex iwetqu l-ħidmiet ta' konsulenti sabiex jakkwistaw iċ-ċertifikat KE. 2. L-eżami obligatorju għandu jikkonsisti f'test bil-miktub addattat skond il-mod(i) tat-trasport li fir-rigward tiegħu ċ-ċertifikat KE ikun maħruġ. 3. (a) Il-kandidat għandu jingħata kwestjonarju. Dan għandu jikkonsisti f'mill-inqas 20 mistoqsija miftuħa li jirrelataw, bi qbil ma' l-Artikolu 5(4) tad-Direttiva 96/35/KE, mill-inqas mas-suġġetti elenkati fl-Anness II ta' l-imsemmija Direttiva. Madanakollu, użu jista' jsir minn mistoqsijiet multiple choice. F'dan il-każ, żewġ mistoqsijiet multiple choice għandhom ikunu egwali għal mistoqsija waħda miftuħa. Fost dawn is-suġġetti, attenzjoni partikolari, xierqa għall-mod tat-trasport ikkonċernat, għandu jingħata lil dawn it-topiċi segwenti: - prevenzjoni ġenerali u miżuri tas-sigurtà, - il-klassifikazzjoni ta' merkanzija perikoluża, - il-ħtiġijiet ġenerali ta' l-imballaġġ, inklużi tankijiet, tankijiet kontenituri u tankijiet tal-ferrovija, - markar ta' perikolu u tikketti, - referenzi fid-dokumenti tat-trasport, - tqandil u ħażna, - it-taħriġ vokazzjonali ta' l-ekwipaġġ, - karti tal-vetturi u ċ-ċertifikati tat-trasport, - istruzzjonijet tas-sigurtà, - ħtiġijiet tat-tagħmir tat-trasport. (b) Kandidati għandhom jagħmlu studju ta' każ eżemplarju b'konnessjoni ma' l-Anness I tad-Direttiva 96/35/KE fejn huma jkunu jistgħu juru li huma għandhom l-abilità biex iwetqu d-doveri ta' konsulent. (ċ) L-Istati Membri jistgħu jipprovdu li kandidati li għandhom l-intenzjoni li jaħdmu għall-impriżi speċjalizzati fit-trasport ta' ċerti tipi ta' merkanzija perikoluża għandhom ikunu eżaminati, bi qbil ma' l-Anness II tad-Direttiva 96/35/KE, biss dwar il-materji li jirrigwardjaw l-attivitajiet tagħhom. Dawn it-tipi ta' merkanzija għandhom ikunu: - Klassi 1 (esplussivi), - klassi 2 (gassijiet), - klassi 7 (materjal radju-attiv), - klassijiet 3, 4.1, 4.2, 4.3, 5.1, 5.2, 6.1, 6.2, 8 u 9 (solidi u likwidi), - Numri UN 1202, 1203, 1223 (żjut minerali). L-intestatura taċ-ċertifikat KE għandha tkun kjarament indikata jiġifieri valida biss għat-tipi ta' merkanzija perikoluża li hemm referenza dwarhom f'dan il-paragrafu u dwar liema l-konsulent ikun ġie eżaminat b'mod konformi mal-ħtiġijiet definiti f'(a) u (b). 4. L-awtoritajiet kompetenti jew l-entità ta' l-eżamijiet għandha gradwalment tistabilixxi kompendju ta' mistoqsijiet li kienu ġew inklużi fl-eżami. IL-KAPITOLU III Il-kriterja applikabbli għall-entitajiet ta' l-eżamijiet L-Artikolu 4 1. Jekk l-Istati Membri ma jiħdux responsabilità diretta għall-organizazzjoni ta' l-eżami, huma għandhom jappuntaw entitajiet ta' l-eżamijiet fuq il-bażi tal-kriterja segwenti: (a) kompetenzà ta' l-entità ta' l-eżamijiet; (b) speċifikazzjoni ta' l-arranġamenti ta' l-eżami proposti mill-entità ta' l-eżamijiet; (ċ) miżuri maħsuba biex jassiguraw l-imparzjalità ta' l-eżamijiet; (d) indipendenza ta' l-entità fir-rigward ta' kwalunkwe persuna naturali jew legali li jimpjegaw il-konsulenti. 2. L-entità ta' l-eżamijiet approvata għandha tkun innominata bil-mikub. Din l-approvazzjoni tista' tkun ta' żmien limitat. L-Artikolu 5 L-Istati Membri għandhom jgħinu lill-xulxin fl-implimentazzjoni ta' din id-Direttiva. Kull Stat Membru għandu jissottometti fuq bażi regolari lejn il-Kummissjoni il-kompendju ta' mistoqsijiet li hemm referenza dwarhom fl-Artikolu 3(4). Il-Kummissjoni għandha tinforma lill-Istati Membri b'dan. IL-KAPITOLU IV Dispożizzjonijiet finali L-Artikolu 6 1. L-Istati Membri għandhom iġibu fis-seħħ il-liġijiet, ir-regolamenti, u d-dispożizzjonijet amministrattivi meħtieġa biex ikunu konformi ma' din id-Direttiva fi żmien tliet xhur mid-dħul fis-seħħ tagħha. Huma għandhom jinfurmaw minnufih lill-Kummissjoni b'dan. Meta l-Istati Membri jaddottaw dawn il-miżuri, huma għandhom jinkludu referenza għal din id-Direttiva jew għandhom ikunu akkompanjati b'referenza bħal din fil-pubblikazzjoni uffiċjali tagħhom. L-Istati Membri għandhom jistabbbilixxu l-manjiera li biha dawn ir-referenzi għandhom isiru. 2. L-Istati Membri għandhom jikkomunikaw lejn il-Kummissjoni t-testi tad-dispożizzjonijet tal-liġi nazzjonali li huma jaddottaw fil-qasam irregolat b'din id-Direttiva. L-Artikolu 7. Din id-Direttiva għandha tidħol fis-seħħ fil-ġurnata tal-pubblikazzjoni tagħha fil-ĠurnalUffiċjali tal-Komunitajiet Ewropej. L-Artikolu 8 Din id-Direttiva hija indirizzata lill-Istati Membri. Magħmula fil-Lussemburgu, fis-17 ta' April 2000. Għall-Parlament Ewropew Il-President N. Fontaine Għall-Kunsill Il-President L. Capoulas Santos [1] ĠU C 148, ta' l-14.5.1998, p. 21, u ĠU C 52, tat-23.2.1999, p. 16. [2] ĠU C 407, tat-28.12.1998, p. 118. [3] L-Opinjoni tal-Parlament Ewropew ta' l-20 ta' Ottubru 1998 (ĠU C 341, tad-9.11.1998, p. 29), ikkonfermata fis-16 ta' Settembru 1999, il-Pożizzjoni Komuni tal-Kunsill tad-29 ta' Marzu 1999 (ĠU C 36, tat-8.2.2000, p. 1) u d-Deċiżjoni tal-Parlament Ewropew tat-18 ta' Jannar 2000 (għadha ma ġietx ippubblikata fil-Ġurnal Uffiċjali). Id-Deċiżjoni tal-Kunsill tat-28 ta' Marzu 2000. [4] ĠU L 145, tad-19.6.1996, p. 10 [5] Id-Direttiva tal-Kunsill 94/55/KE tal-21 ta' Novembru 1994 dwar l-approssimazzjoni tal-liġijiet ta' l-Istati Membri fir-rigward tat-trasport ta' merkanzija perikoluża bit-triq (ĠU L 319, tat-12.12.1994, p. 7). Id-Direttiva emendata bid-Direttiva tal-Kummissjoni 96/86/KE (ĠU L 335, ta' l-24.12.1996, p. 43 u ĠU L 251, tal-15.9.1997, p. 1). [6] Id-Direttiva tal-Kunsill 96/49/KE tat-23 Lulju 1996 dwar l-armonizazzjoni tal-liġijiet ta' l-Istati Membri fir-rigward tat-trasport ta' merkanzija perikoluża bil-ferrovija (ĠU L 235, tas-17.9.1996, p. 25). Id-Direttiva emendata bid-Direttiva tal-Kummissjoni 96/87/KE (ĠU L 335, ta' l-24.12.1996, p. 45). --------------------------------------------------